《桧柏》
明代·吴宽

桧柏性相似，安论不同形。
城南久移植，用以护幽亭。
桧也渐生粉，柏兮复垂铃。
幸非两石间，自足全余龄。
古槐虽老大，秋到即凋零。
园空霜雪冷，见此独青青。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。